SK Úradný vestník Európskej únie C 47/7

Záverečná správa vyšetrovateľa vo veci COMP/M.4439 – Ryanair/Aer Lingus

(podľa článku 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21)

(2008/C 47/04)

Komisii bolo 30. októbra 2006 doručené oznámenie o navrhovanej koncentrácii podľa článku 4 nariadenia Rady (ES) č. 139/2004 (nariadenie o fúziách), podľa ktorého podnik Ryanair Holdings Plc (Ryanair) získava v zmysle článku 3 ods. 1 písm. b) nariadenia o fúziách kontrolu nad podnikom Aer Lingus Group Plc (Aer Lingus) na základe verejnej ponuky oznámenej 4. apríla 2006.

Po počiatočnom preskúmaní oznámenia Komisia dospela k názoru, že oznámená koncentrácia je v pôsobnosti nariadenia o fúziách a že napriek tomu, že sa zohľadnili záväzky predložené oznamujúcou stranou 19. novembra 2006, ktoré boli následne upravené 14. decembra 2006, navrhovaná koncentrácia vyvolala vážne obavy pokiaľ ide o jej zlučiteľnosť so spoločným trhom a vykonávaním Dohody o EHP.

Komisia preto 20. decembra 2006 rozhodla o začatí konania v súlade s článkom 6 ods. 1 písm. c) nariadenia o fúziách. Za súhlasu spoločnosti Ryanair Komisia 22. februára 2007 rozhodla o predĺžení konania o 20 dní v súlade s článkom 10 ods. 3 druhým pododsekom nariadenia o fúziách.

Dňa 27. marca 2007 Komisia zaslala spoločnosti Ryanair vyhlásenie o námietkach. Dňa 29. marca 2007 sa umožnil prístup k spisu prostredníctvom nosiča CD-ROM a následne sa na základe dohody medzi spoločnosťami Ryanair a Aer Lingus otvoril dátový priestor, kde možno uskutočniť analýzu citlivých obchodných údajov za podmienok, ktoré zabezpečujú zachovanie dôvernosti príslušných informácií. Ryanair 17. apríla 2007 predložila písomnú odpoveď na vyhlásenie o námietkach. Ďalší prístup k spisu sa poskytol 1., 6. a 8. júna 2007.

Počas obdobia sprístupnenia spisu spoločnosť Ryanair nevedomky získala prístup k dôverným informáciám určitých iných strán. Náležite boli podniknuté nápravné opatrenia a dotknuté strany o tom informované.

Ryanair nepožiadala o možnosť vyjadriť svoje argumenty na ústnom vypočutí podľa článku 14 ods. 1 nariadenia (ES) č. 802/2004.

Spoločnosť Ryanair 17. apríla 2007 predložila záväzky s cieľom odstrániť obavy v súvislosti s hospodárskou súťažou uvedené vo vyhlásení o námietkach. Dňa 3. mája došlo k následnej úprave týchto záväzkov, čo spôsobilo predĺženie lehoty o 15 dní v súlade s článkom 10 ods. 3 nariadenia o fúziách. V súvislosti s týmito záväzkami Komisia uskutočnila prieskum trhu a spoločnosti Ryanair sa sprístupnili nedôverné odpovede na otázky tohto prieskumu trhu dňa 16., 23. a 30. mája. Nebola som požiadaná o overenie objektivity tohto prieskumu.

Komisia po zhodnotení záväzkov, ktoré boli spoločnosťou Ryanair upravené 3. mája 2007, dospela k záveru, že tieto záväzky v dostatočnej miere nie sú riešením obáv o narušenie hospodárskej súťaže, ktoré sú súčasťou zistení vyhlásenia o námietkach, a koncentrácia by teda viedla k vážnemu narušeniu účinnej hospodárskej súťaže na spoločnom trhu.

Návrh rozhodnutia sa podľa môjho názoru týka iba námietok, ku ktorým dostala spoločnosť Ryanair možnosť vyjadriť sa.

Spoločnosť Ryanair v mojej prítomnosti nevzniesla žiadne otázky pokiaľ ide o jej práva na obhajobu počas tohto konania.

Ostatné zúčastnené strany

Postavenie spoločnosti Aer Lingus bolo počas konania osobitnej povahy, nakoľko je cieľom ponuky na prevzatie konkurentom a vzhľadom na to sa považuje za „inú zúčastnenú stranu“ v zmysle článku 11 písm. b) nariadenia (ES) č. 802/2004. V zhode s týmto postavením bola spoločnosť Aer Lingus do konania úzko zapojená v každej jeho fáze. Najmä v druhej fáze vyšetrovania boli spoločnosti Aer Lingus dané k dispozícii kľúčové dokumenty. Tejto spoločnosti bola zaslaná kópia vyhlásenia o námietkach, ktorá nemá dôverný charakter. S cieľom predložiť svoje pripomienky v súlade s článkom 17 ods. 2 nariadenia (ES) č. 802/2004 jej boli tiež sprístupnené ostatné dokumenty spisu v rozsahu, ktorý GR pre hospodársku súťaž uznalo za primeraný. Medziiným sa to týkalo sprístupnenia dátového priestoru podobne ako v prípade spoločnosti Ryanair. Aer Lingus tiež získala nedôvernú kópiu odpovede spoločnosti Ryanair na vyhlásenie o námietkach.

Spoločnosť Aer Lingus tvrdila, že jej bol prístup k spisu nenáležite obmedzený a že mala byť oprávnená mať neobmedzený prístup k spisu rovnako ako oznamujúca strana, aby mohla v plnej miere uplatniť svoje právo na vypočutie. GR pre hospodársku súťaž toto tvrdenie odmietlo a spoločnosť Aer Lingus sa k tejto otázke v mojej prítomnosti nevrátila.

Aer Lingus nepožiadala o možnosť vyjadriť svoje pripomienky na ústnom vypočutí podľa článku 14 ods. 2 nariadenia (ES) č. 802/2004.

Ostatné tretie strany

V zmysle článku 11 písm. c) nariadenia Komisie (ES) č. 802/2004 dve zo zúčastnených strán – konkrétne, Írske ministerstvo dopravy a odborová organizácia SIPTU zastupujúca zamestnancov spoločnosti Aer Lingus, požiadali, aby mohli vstúpiť do konania. Rozhodnutiami zo 4. apríla a 12. apríla 2007 som im umožnila vstúpiť do konania. GR pre hospodársku súťaž im potom umožnilo predložiť svoje vyjadrenia.

Záver

Na základe uvedených skutočností sa domnievam, že právo na vypočutie bolo v prípade všetkých účastníkov tohto konania rešpektované.